Gebruike en Gewoontes in die Bybel: Toerisme in Moderne Israel(4) - JP Louw - www.bybelkennis.co.za
by Mitch Kalp · Published 12/09/2016 · Updated 23/08/2016
Die See van Galilea lê in 'n oop landstreek wat baie anders as in die tyd van die Nuwe Testament is. Toe was daar baie dorpe om die meer en die heuwels was bebos. Hier kan 'n mens in 'n boot vanaf Tiberias oorvaar na 'n plek by die antieke stad Hippos waar Sint Pietersvis verkoop word.
Voels by die See van Galilea-'n mosaiek in die Kerk van die Vermeerdering van die Brode.
Noord aan die westelike oewer van die meer is Magdala waar Maria Magdalena gewoon het. In die tyd van die Nuwe Testament was dit 'n belangrike plek – tans is dit 'n klein Arabiese dorpie. Verder noord is die vlakte van Gennesaret waar die heuwel aangewys word waar Jesus die Bergpredikasie sou gelewer het. En as die goedgelowige toeris dit alles aanvaar kan te Kapernaum daar naby die Kerk van die Saligsprekinge besoek word. Dit is opvallend dat alle belangrike plekke kerkgeboue byderhand het om die plek te gedenk. Die tradisie van sodanige plekke in Palestina is baie oud en kan soms naby korrek wees. Hoe dit ook al sy, hier by die See van Galilea het Jesus ongetwyfeld meermale met die mense gepraat. So is daar in die omgewing 'n kerk met mooi mosaïeke van voëls wat die spysiging van die 5000 gedenk, en 'n ander die verskyning van Jesus na sy opstanding aan sy dissipels toe by saam met hulle geëet het.